Nuwe talent gesoek vir verhoë op Vrystaat Kunstefees | Netwerk24
19 Januarie 2020 14:00
Jacobus Silwer is een van die talle gevestigde kunstenaars wat sy vroeë treë as sanger op die oop verhoë op die Vrystaat Kunstefees gegee het.
Die Oopverhoog en Blêrkas op die Vrystaat Kunstefees bied elke jaar ’n gulde geleentheid vir opkomende kunstenaars om saam met gevestigde instrumentaliste en sangers op te tree. Dit is ook ’n proeflopie vir voornemende kunstenaars wat die musiekbedryf wil betree.
Vanjaar is dié verhoë weer oop en veral vir nuwe talent landwyd.
Volgens Michelle Horn, die organiseerder van die Oopverhoog en Blêrkas, wil sy veral fokus op kunstenaars wat nog nie hier opgetree het nie en nooi enigeen wat sy/haar optreevaardighede wil toets om haar te kontak.
Belangstellendes kan gratis inskryf, maar word nie betaal nie. Die “betaling” is die onontbeerlike blootstelling wat jong kunstenaars op dié verhoë kry, sê Horn.
Die Vrystaat Kunstefees word vanjaar van 30 Junie tot 4 Julie in Bloemfontein gehou. Albei verhoë is op die kampus van die Universiteit van die Vrystaat, die kern van die fees waar die stalletjies is en die meeste bedrywighede plaasvind.
Doen per e-pos aansoek by blerkas2020@gmail.com.
Meer oor: Feeste | Musiek | Kunstefees | Vrystaat Kunstefees